Ritva Santavuori

Ritva Anja Irmeli Santavuori (o.s. Lehtinen; s. 8. kesäkuuta 1932 Viipuri) on suomalainen juristi.

Santavuori valmistui oikeustieteen kandidaatiksi Helsingin yliopistosta vuonna 1968. Hän työskenteli aluksi keskusrikospoliisissa mm. toimistopäällikkönä ja sitten Helsingissä kaupunginviskaalina eli syyttäjänä vuosina 1974–1996. Hän toimi muun muassa huumerikossyyttäjänä ja osastopäällikkönä.

Santavuori on suomalaisen syyttäjäkoulutuksen pioneereja: hän toimi vuosina 1978–1979 oikeuskanslerinviraston syyttäjien koulutustyöryhmän puheenjohtajana ja syyttäjäkurssien johtajana 1979–1980. Hän on toiminut Iltalehden kolumnistina ja vakiovieraana Ykkösen aamu-tv:n jokaperjantaisessa Jälkiviisaat-osiossa.

Ritva Santavuori oli syyttäjänä useissa aikanaan huomiota herättäneissä jutuissa: Dolorex-juttu, Jollaksen palkkamurhajuttu ja Myllypuron lapsisurmat.

Julkisen sanan neuvosto antoi 1. helmikuuta 2008 päätöksen, jossa moitittiin Santavuoren puheita Jälkiviisaat-ohjelmassa 11. tammikuuta. Santavuori sanoi ohjelmassa Barack Obaman isoäitiä rumaksi ja arveli, että tällä on jäljellä ”negridisiä” piirteitä, kuten gorillamainen nenä; Santavuoren mielestä isoäidin kuvia levitettiin medioissa Obaman vaalikampanjan vaikeuttamiseksi. JSN:n mukaan puheenvuorossa tuotiin esiin etninen alkuperä halventavassa merkityksessä. Vastuu tapauksesta kuului neuvoston mukaan Yleisradiolle. Santavuori pahoitteli kommenttejaan myöhemmin. Helmikuussa kuitenkin ilmoitettiin, ettei Santavuori jatka Jälkiviisaissa.

Santavuoren ensimmäinen puoliso oli sellotaiteilija Esko Valsta 1952–1954. Toisen avioliiton hän solmi Usko Santavuoren kanssa 1955. Heillä on kaksi lasta.

Teoksia

Lähteet 

Suomalaiset juristit
Suomalaiset syyttäjät
Vuonna 1932 syntyneet
Elävät henkilöt